Herrliche Zeiten im Spessart

**Herrliche Zeiten im Spessart** ischt a deitscher Schbiilfilm us-em Jôhr 1967 vom Regisseur Kurt Hoffmann mit dr Liselotte Pulver ond em Harald Leipnitz en de Hauptrolla. Der Stroifa isch sozusaga a loosa Fortsetzong vo sellem siiba Jôhr vorher entstandena Film *[[Das Spukschloß im Spessart]]*, wo wiiderom als Fortsetzong vom *[[Das Wirtshaus im Spessart (Film)|Wirtshaus im Spessart]]* ôôzoseha ischt. Desmôl isch s Drehbuach vom Günter Neumann alloi vrfasst wôrra. Zom erschda Môl ens Kino komma isch des Werk en dr Bundesrepublik Deitschland am 21. Sebdembr 1967.

## Om was-es en deam Film gôht
Zom dridda Môl schbiilt d Liselotte Pulver a Frailein us-em Adlsgeschlecht derer von Sandau. Desmôl handlet der Film zom Doil en dr Gegawart, zom Doil abr au weit en dr Vrgangaheit ond zom Doil sogar en dr Zukunft.

D Anneliese von Sandau ischt d Besitzere vo-ma Hodell em Spessart. Vorlobt ischt-se mit-em Frank Green, ama amerikanischa Soldada. D Hochzeit stôht kurz bevor, dô platzt vo dr Armeefihrong dui Nôchricht rei, dass dr Frank sofort en d Staada zruckkomma muaß. Dr Ôlass ischt a ganz eiliger Fall, wo der Kerle ooabkemmlich ischt. Kaum isch dr Frank abgreist, landet uff-em Dach vom Hodell a Raket. Aussteiga dent a baar Goischter, wo fenf Jôhr lang em Weltraum romgfloga send. Dia geabet sich dr Anneliese zo erkenna, worauf-en de sell ihr Leid klagt. Dô druff beschliaßet dia Geschbenschder, deam Mädle zo helfa ond ihrn Breidigam zo suacha. Schnell steigt-se mit ihre Helfer ei en d Raket – ond los gôht dui Reis. Dô drbei diiset-se durch Raum ond Zeit: Nôchanander landet-se bei de alde Germana, wo dauernd en Stabreim schwätzet, en de Wirra vo dr Reformazioo, en dr Zeit vo de Minnesenger ond de Kreizziig ond schliaßlich noh em 21. Jôhrhondert. Abr ibrall brengt des Liaba *nit groß Freud*, ond drom ischt-se froh, wia-se wiider 1967 en ihrem Hochzeitsjôhr landet, wo’s mit dr Eheschliaßong endlich au klabbt – trotz NATO-Maneever.

## Was sonscht noh erwehnenswert ischt
D Ussa-Uffnahma zo deam Film send en dr hessischa Stadt Heppenheim an dr Bergstrôß, em Odawald on em frenkischa Mildaberg entschdanda, d Enna-Uffnahma en de CCC-Studios z Berlin-Spandau. D Elisabeth Urbancic ond d Nikola Hoeltz hend d Koschdiim beigschdeiret. Dia Bauda vo deam Stroifa send vom Szena-Bildner-Ehepaar Werner ond Isabella Schlichting entworfa wôrra.

## Kridik
De meischde Filmkridiker stuafet dean dridda Spessart-Film als soddicha ei, wo am wenigschda glonga ischt. So moint zom Beischbiil dr **Evangelische Film-Beobachter**, dr Drehbuachschreiber hett seine Pointa en dean Stroifa wia Zibeba en-an Kuacha neigschossa, abr an Zibeba-Kuacha sei halt a Frôg vom Gschmack. A baar vo seine Liadla kennt mr als *ganz nett* eistuafa ond a graußer Doil vom Dialog kennt sich heera lau. Vo de Mitwirkende dädet dia, wo bloß Randfigura vorkerpret, an bessra Eidruck macha wia d Hauptdarsteller. Zammagfasst wär der Film a harmlosa Ondrhaldong fir s Familiakino an dr Eck. S **Lexikon des internationalen Films** fasst sei Urteil so zamma,  der Film wär a Luschtschbiilulk, wo emma middlmäßiga Kabarettstiil vortraga wuud. A bessra Moinong vo deam Stroifa hôt d **Online-Filmdatenbank**'. Dui moint, sella Gschicht, wo em Film vorzählt wuud, wär zom Doil klamaukhaft, dät aber au manchmôl nôchdenklich stemma. Se wär nia langweilich ond durchaus drzua ôôdoa, subversive Energia freizosetza, wia *stell dr vor, s ischt Kriag, ond koiner gôht nô*.

## Weblink
*  
* D Beschreibong vom Film bei filmportal.de
* A baar Bilder zom Film bei cinema.de

## Oinzlne Nôchweis